**Erik ten Hag** (\* 2. február 1970, Haaksbergen) je holandský profesionálny futbalový tréner a bývalý profesionálny futbalista, ktorý je hlavným trénerom anglického klubu Manchester United. S holandským klubom AFC Ajax vyhral dvakrát titul v Eredivisie a v roku 2019 doviedol tím do semifinále Ligy majstrov.

Hráčska kariéra
---------------

Ten Hag hral na pozícii stredného obrancu za holandské kluby FC Twente, De Graafschap, RKC Waalwijk a za FC Utrecht v najvyššej holandskej súťaži. Ten Hag vo svojej kariére nastupoval aj za druholigový De Graafschap, s ktorým v sezóne 1990/91 postúpil do Eredivisie. V drese Twente, ktorého je odchovancom a v ktorom odohral v priebehu svojej kariéry 9 sezón, vyhral v roku 2001 KNVB Cup.

Svoju profesionálnu hráčsku kariéru ukončil v roku 2002 vo veku 32 rokov, a to v drese svojho materského klubu FC Twente po skončení sezóny 2000/01.

Trénerská kariéra
-----------------

### FC Twente

Po ukončení svojej hráčskej kariéry v roku 2002 sa stal trénerom mládežníckych tímov FC Twente. V júli 2006 sa stal asistentom trénera Freda Ruttena pri A-tíme. Na pozícii asistenta trénera vydržal aj po odchode Ruttena do Schalke 04, keď ho na trénerskej lavičke vystriedal Steve McClaren.

### PSV Eindhoven

V roku 2009 sa stal asistentom trénera Freda Ruttena v inom holandskom klube a to v PSV Eindhoven. Potom, čo Rutten klub v marci 2012 opustil, z klubu spoločne s ním odišiel aj ten Hag.

### Go Ahead Eagles

V lete 2012 sa ten Hag stal hlavným trénerom klubu druholigového holandského klubu Go Ahead Eagles, ktorého spoluvlastníkom bol Marc Overmars. Na lavičke klubu zostal iba jednu sezónu, ale za to veľmi úspešnú pretože klub po sedemnástich rokoch doviedol k postupu do Eredivisie.

### Bayern Mníchov II

6. júna 2013 sa stal hlavným trénerom rezerv Bayernu Mníchov, ktorá v tom čase hrala štvrtú najvyššiu nemeckú súťaž. V klube vydržal dve sezóny; v prvej sezóne ovládol ligovú súťaž, ale v baráži o postup jeho výber nestačil na Fortune Köln. V druhej sezóne skončil na druhej priečke v ligovej tabuľke.

### FC Utrecht

Ten Hag sa stal v lete 2015 športovým riaditeľom a hlavným trénerom holandského Utrechtu. V sezóne 2015/16 skončil s klubom na piatom mieste v ligovej tabuľke. V sezóne 2016/17 sa umiestnil na štvrtej priečke a zaistil tak klubu postup do predkola nasledujúceho ročníka Európskej ligy. V predkolách najskôr vyradili maltskú Vallettu a poľský Lech Poznań, ale vo štvrtom predkole narazili na ruský Zenit Petrohrad, cez ktorý sa Utrechtu nepodarilo postúpiť. Z klubu odišiel v decembri 2017.

### AFC Ajax

21. decembra 2017 sa ten Hag stal hlavným trénerom Ajax Amsterdamu. Vo zvyšku sezóny 2017/18 doviedol tím k druhej priečke v lige, ktorá klubu zaistila účasť v predkolách Ligy majstrov.

Ajax skončil v základnej skupine na druhej priečke za Bayernom Mníchov a postúpil tak do vyraďovacej fázy, v ktorom Ajax postúpil až do semifinále (prvýkrát v histórii klubu od roku 1997.)V prvom zápase semifinále porazil Ajax londýnsky Tottenham Hotspur 1:0. V odvetnom zápase na domácej pôde ešte o polčase Ajax viedol 2:0, ale v druhom polčase strelil pamätný hetrik Lucas Moura (posledný gól strelil v 96. minúte) a otočil priebeh celého dvojzápasu. Ďalší gól v stretnutí nepadol a vďaka pravidlu vonkajších gólov postúpil do finále londýnsky celok.

Svoju prvú trofej z pozície trénera vyhral 5. mája 2019, keď Ajax vo finále KNVB Cupu porazil Willem II. O desať dní neskôr získal Ajax aj ligový titul po výhre nad De Graafschap.

18. apríla 2021 vyhral ten Hag s Ajaxom ďalší titul v holandskom pohári po výhre 2:1 nad Vitesse vo finále. O dva týždne neskôr ten Hag predĺžil svoju zmluvu s klubom až do leta 2023.

16. januára 2022 sa ten Hag stal trénerom, ktorý v histórii Eredivisie získal najrýchlejšie sto ligových výhier s jedným klubom, a to keď vo svojom 128. ligovom zápase na lavičke Ajaxu jeho tím porazil Utrecht 3:0.

### Manchester United

21. apríla 2022 bol Ten Hag vymenovaný za manažéra Manchestru United od konca sezóny 2021/22 do júna 2025 s možnosťou predĺženia o ďalší rok. Neskôr bolo oznamené, že Mitchell van der Gaag a Steve McClaren sa pripojili k Ten Hagovi ako súčasť jeho trénerského tímu.

#### Sezóna 2022/2023

16. mája bolo potvrdené, že Ten Hag predčasne opustil trénersky post v Ajaxe, aby sa začal pripravovať ako tréner Manchestru United na nadchadzajúcu sezónu 2022/23. Ten Hag prehral svoj debutový zápas v Premier League keď jeho celok doma prehral 2:1 nad Brighton & Hove Albion. Jeho druhý zápas nedopadol o nič lepšie a United prehral vonku 4:0 nad Brentfordom. Ten Hag sa stal prvým trénerom Manchestru United od Johna Chapmana v roku 1921, ktorý prehral svoje prvé dva zápasy.

22. augusta vyhral Ten Hag svoj prvý súťažný zápas ako tréner Manchestru United, keď jeho tím na Old Trafford zaznamenal víťazstvo 2:1 nad ich hlavným rivalom Liverpoolom. Bolo to zároveň prvé ligové víťazstvo United proti Liverpoolu od marca 2018.

1. januára 2023 doviedol Ten Hag Manchester United k víťazstvu 3:0 nad Charlton Athletic v EFL Cupe a stal sa tak najrýchlejším trénerom Manchestru United, ktorý dosiahol 20 súťažných víťazstiev, pričom na tento úspech mu stačilo iba 27 zápasov. 26. februára United porazil vo finále EFL Cupu Newcastle United 2:0 a klub tak získal tak svoju prvú trofej od roku 2017.

Vo svojom prvom ligovom zápase po výhre trofeje však tím Ten Haga prehral rekordných 7:0 na Anfielde, domovskom štadióne ich rivala Liverpoolu. Bola to najťažšia prehra v histórii tohto derby zápasu. Prvýkrát od roku 1931 inkasoval United sedem gólov.

Vo svojej prvej sezóne v klube Ten Hag tiež zaistil Manchestru United miestenku v Lige majstrov UEFA 2023/24, keď skončil na treťom mieste v Premier League a s klubom sa dostal sa aj do finále FA Cupu 2023, ale zápas United prehral 2:1 proti Manchestru City.

#### Sezóna 2023/2024

Úspechy
-------

### Hráčske

#### De Graafschap

* Eerste Divisie: 1990/91

#### FC Twente

* KNVB Cup: 2000/01

### Trénerske

#### Ajax

* Eredivisie: 2018/19, 2020/21
* KNVB Cup: 2018/19, 2020//21
* Johan Cruyff Shield: 2019

**Manchester United**

* EFL Cup: 2022/23

Referencie
----------

1. ↑   *Erik ten Hag - Titles & achievements* [online]. www.transfermarkt.com, [cit. 2023-08-31]. Dostupné online. (po anglicky)
2. ↑   *Erik ten Hag - Player profile* [online]. www.transfermarkt.com, [cit. 2023-08-31]. Dostupné online. (po anglicky)
3. ↑   *Netherlands - E. ten Hag - Profile with news, career statistics and history - Soccerway* [online]. int.soccerway.com, [cit. 2023-08-31]. Dostupné online.
4. ↑  ZEITUNG, Süddeutsche. *FC Bayern holt Erik ten Hag als U23-Coach* [online]. Süddeutsche.de, 2013-06-06, [cit. 2023-08-31]. Dostupné online. (po nemecky)
5. ↑  ZEITUNG, Süddeutsche. *Heiko Vogel trainiert künftig die U23 des FC Bayern* [online]. Süddeutsche.de, 2015-04-15, [cit. 2023-08-31]. Dostupné online. (po nemecky)
6. ↑   *Bayern München II* [online]. kicker. Dostupné online. (po nemecky)
7. ↑   *Ten Hag wird Trainer und Sportdirektor beim FC Utrecht* [online]. kicker, [cit. 2023-08-31]. Dostupné online. (po nemecky)
8. ↑   *FC Utrecht - Valletta FC, Jul 20, 2017 - Europa League Qualifying - Match sheet* [online]. www.transfermarkt.com, [cit. 2023-08-31]. Dostupné online. (po anglicky)
9. ↑   *Lech Poznan - FC Utrecht, Aug 3, 2017 - Europa League Qualifying - Match sheet* [online]. www.transfermarkt.com, [cit. 2023-08-31]. Dostupné online. (po anglicky)
10. ↑   *Zenit St. Petersburg - FC Utrecht, Aug 24, 2017 - Europa League Qualifying - Match sheet* [online]. www.transfermarkt.com, [cit. 2023-08-31]. Dostupné online. (po anglicky)
11. ↑   *De Ligt powers Ajax into semi-finals* [online]. Skysports.com. Dostupné online. (po anglicky)
12. ↑   *Tottenham stuns Ajax with last-second winner in Champions League semifinal* [online]. Yahoo Life, 2019-05-08, [cit. 2023-08-31]. Dostupné online. (po anglicky)
13. ↑  PASCOE, Robin. *Ajax beat Willem II to take the KNVB Cup for first time since 2010* [online]. DutchNews.nl, 2019-05-05, [cit. 2023-08-31]. Dostupné online. (po anglicky)
14. ↑  CREDITOR, Avi. *Ajax clinches Eredivisie title, domestic double* [online]. Sports Illustrated, 2019-05-15, [cit. 2023-08-31]. Dostupné online. (po anglicky)
15. 1 2   *Ajax strike late to down Vitesse and lift their 20th KNVB Cup* [online]. 18 April 2021, [cit. 2021-04-30]. Dostupné online.
16. ↑   *Ajax boss Ten Hag extends contract ending links with Tottenham* [online]. 30 April 2021, [cit. 2021-04-30]. Dostupné online.
17. ↑   *Geen enkele Eredivisie-trainer won ooit zo snel 100 keer met 1 club als Ten Hag met Ajax* [online]. sportnieuws.nl. Dostupné online. (po flámsky)
18. ↑   *Manchester United set to finalise Erik ten Hag appointment - sources* [online]. 6 April 2022. Dostupné online. (po anglicky)
19. ↑   *Ten Hag manages Ajax for the final time* [online]. www.manutd.com, [cit. 2023-08-31]. Dostupné online. (po anglicky)
20. ↑   Ten Hag loses first Man Utd game as Brighton win. *BBC Sport*. Dostupné online [cit. 2023-08-31]. (po anglicky)
21. ↑   *Soccer-'Rock bottom': Former players tear into Man Utd after Brentford defeat* [online]. Yahoo News, 2022-08-14, [cit. 2023-08-31]. Dostupné online. (po anglicky)
22. ↑   Outstanding Man Utd claim first win under Ten Hag. *BBC Sport*. Dostupné online [cit. 2023-08-31]. (po anglicky)
23. ↑   *Man Utd 3-0 Charlton: Marcus Rashford double and Antony strike send hosts through to Carabao Cup semi-finals* [online]. Sky Sports, [cit. 2023-08-31]. Dostupné online. (po anglicky)
24. ↑   *Ten Hag breaks United managerial record* [online]. www.manutd.com, [cit. 2023-08-31]. Dostupné online. (po anglicky)
25. ↑  ŠPORT.SK. *Ligový pohár: Manchester United ukončil 6-ročné čakanie, Loris Karius si čiastočne napravil povesť* [online]. Šport.sk, 2023-02-26, [cit. 2023-08-31]. Dostupné online.
26. ↑   *Liverpool - Manchester United 7:0! V ostro sledovanej bitke rivalov sa zrodil šokujúci výsledok* [online]. Športweb.sk, 2023-03-05, [cit. 2023-08-31]. Dostupné online.
27. ↑   *Manchester City oslavuje ďalšiu trofej, Gündogan zostrelil mestského rivala* [online]. sportnet.sme.sk, [cit. 2023-08-31]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Erik ten Hag**

Zdroj
-----

*Tento článok je čiastočný alebo úplný preklad článku Erik ten Hag na anglickej Wikipédii.*